钦定古今图书集成/明伦汇编/官常典/第544卷 > 《度关山》戴暠
## 钦定古今图书集成/明伦汇编/官常典/第544卷 > 《度关山》戴暠

“昔听《陇头吟》，平居已流涕。今上关山望，长安树如荠。
千里非乡邑，四海皆兄弟。”军中大体自相褒，其间得
意各分曹。博陵轻侠皆无位，幽州重气本多豪。马衔
苜蓿叶，剑莹䴙鹈膏。初征心未习，复值雁飞入。山头
看月近，草上知风急。笛唱曲难成，笳繁响还涩。武帝
初承平，东伐复西征。蓟门海作堑，榆塞冰为城。催令
四校出，倚望三边平。箭服朝来动，刀环临阵鸣。将军
一百战，都护五千兵。且决雄雌眼前利，谁道功名身
后事。丈夫意气本自然，来时辞第已闻天。但令此身
与命在，不持烽火照甘泉。